17 amerikanske stater og Washington D.C. sagsøger Trump for at blokere vindenergi

Et voksende opgør om vindenergi og fremtidens energipolitik i USA er under opsejling. I alt 17 delstater og Washington D.C. har anlagt sag mod Trump-administrationen efter en kontroversiel præsidentiel bekendtgørelse, der på ubestemt tid blokerer for tilladelser og føderal støtte til både on- og offshore vindprojekter i hele landet. Trump har generelt erklæret krig imod den grønne omstilling og især vedvarende energi – men det bliver altså ikke uden en kamp fra især de demokratisk ledede delstater.

Bekendtgørelsen der blokerer for vindenergi trådte i kraft den 20. januar og har siden sat en brat stopper for nye tilladelser og i flere tilfælde rullet godkendte projekter tilbage – herunder det storstilede Empire Wind-projekt i New York, som allerede var under opførelse.

Massiv kritik fra delstaterne

New Yorks justitsminister Letitia James leder koalitionen af stater, der forsøger at få bekendtgørelsen erklæret ulovlig. I en skarp udtalelse kalder hun ordren “vilkårlig og unødvendig” og advarer om, at den truer tusindvis af arbejdspladser, milliardinvesteringer og selve den grønne omstilling:

“Denne vilkårlige og unødvendige ordre truer tusindvis af gode job og milliarder i investeringer og forsinker vores overgang væk fra fossile brændstoffer, der skader både sundhed og klima.”

Søgsmålet er indgivet ved en føderal domstol i Massachusetts, og delstaterne hævder, at den føderale handling er i strid med Administrative Procedure Act samt andre føderale love. Blandt andet påpeges det, at bekendtgørelsen ikke indeholder nogen saglig begrundelse for et generelt og uendeligt stop for vindudvikling.

Empire Wind trukket tilbage midt under byggeriet

Et af de mest opsigtsvækkende eksempler er Empire Wind-projektet ud for New Yorks kyst, som det norske energiselskab Equinor står bag. Efter syv års godkendelsesarbejde og allerede igangværende anlægsarbejde blev projektet bremset uden varsel. Equinor overvejer nu separat juridisk modtræk.

Massachusetts’ justitsminister Andrea Joy Campbell kalder Trumps politik direkte selvmodsigende:

“Forsøget på at stoppe amerikansk vindenergiudvikling står i direkte modsætning til hans egne påstande om behovet for pålidelig, indenlandsk energi.”

Milliardprojekter på spil

Delstaterne advarer om, at Trumps bekendtgørelse bringer eksisterende vindinfrastruktur, forsyningskæder og omfattende uddannelsesprogrammer i fare. Det drejer sig samlet set om investeringer for milliarder af dollars, som nu risikerer at gå tabt.

Koalitionen består af følgende delstater: Arizona, Californien, Colorado, Connecticut, Delaware, Illinois, Maine, Maryland, Massachusetts, Michigan, Minnesota, New Jersey, New York, New Mexico, Oregon, Rhode Island, Washington – samt District of Columbia.

Sagen forventes at få stor betydning for den fremtidige udvikling af vedvarende energi i USA, særligt inden for vindkraft, som mange stater satser tungt på i deres klimamål.

17 amerikanske stater og Washington D.C. sagsøger Trump for at blokere vindenergi